Možno mnohí z vás budú pochybovať o užitočnosti tohto článku, veď správne držanie fotoaparátu musí predsa zvládnuť každý. Prax nás však stále presvieča o tom, že opak je pravdou a neraz sa stane, že ani profesionál nedrží svoju "mašinu" úplne ideálne.
Práve preto sme sa rozhodli tejto téme venovať plné štyri strany hardwarovej fotoškoly, na ktorých nájdete názorné fotografie správneho a nesprávneho držania fotoaparátu spolu so stručnými návodmi ako úchop jednoducho a rýchlo zvládnuť.
Čo robíme zle?
Pri fotografovaní by ste mali byť stabilizovaní a sústredení, pred stlačením spúšte pomôže nádych. Tak približne znie jedna zo základných poučiek, ktorú však často porušujeme. Od správneho postoja a úchopu(a samozrejme v závislosti na dobe expozície) sa totiž odvíja, či výsledná fotografia bude perfektne ostrá, alebo naopak bude trpieť pohybovou neostrosťou. Často sa stáva, že fotíte v rýchlosti, bez prípravy, niekto alebo niečo vás ruší, alebo chcete skrátka vyzerať pri fotení "cool". To všetko sú aspekty, ktoré snímku na kvalite nepridajú.
Aj takto sa dá...
Treba si uvedomiť, že reklamy zveličujú a ak stojíte na koncerte v dave ľudí držiac fotoaparát jednou rukou nad hlavou, tak vás stabilizátor nezachráni. Nehovoriac o tom, ak do vás niekto vrazí, fotoaparát vám môže veľmi ľahko vykĺznuť z ruky a skončiť pod nohami rozvášneného davu. To je zaiste situácia, v ktorej by ste sa nechceli ocitnúť.
Správne uchopenie prístroja teda nemá svoj význam iba pri kvalite výsledneho snímku, ale rovnako aj pri bezpečnosti vášho fotoaparátu. Pomôže vám taktiež udržať fotoaparát stabilný v situáciách, kde je potrebný dlhší expozičný čas a statív ostal zabudnutý doma na poličke. Samozrejme pri veľmi zlých svetelných podmienkach, ako napríklad nočné fotografovanie sa použitiu statívu nevyhnete.
Štýl je síce vítaný pred fotoaparátom, no za ním je skôr na škodu.
Záleží od typu
Niekto bude namietať, že záleží od typu prístroja, veď tie kompaktné majú len málokedy ergonomicky tvarované telo, kdežto zrkadlovka vám padne ako uliata. Áno, je to pravda. Nízka hmotnosť, maličký, vo väčšine prípadov dokonca žiadny grip a mydielkovitý tvar kompaktných prístrojov nemôžu súperiť s dobre stavanými drahšími zrkadlovkami. Aj napriek týmto faktorom je však možné zhotoviť fotografiu, ktorá netrpí pohybovou neostrosťou.
Ani so zrkadlovkami to však nieje vždy také svetlé ako by sa mohlo na prvý pohľad zdať. Lacnejšie modely amatérskej až poloprofesionálnej triedy totiž od výroby neobsahujú prídavný batériový grip ako ich drahší profesionálni príbuzní. Ako taký grip vyzerá, načo slúži a za akú cenu sú rôzne modely dostupné sa dozviete v závere tohto článku.
Fotenie kompaktom za pomoci hľadáčika
Ako pri každom fotoaparáte, prístroj držíte v pravej ruke, ľavou ho podopriete, lakte sú opreté o telo vzdialené od seba čo najmenej. Ukazovák pravej ruky položený na spúšti vždy pripravený na zhotovenie snímku.
Čomu by ste sa mali vyhnúť je samozrejme držanie jednou rukou, technike "štyroch prstov", keď fotoaparát držíte presne na jeho rohoch iba palcami a ukazovákmi, prípadne rôznym kombináciam vyššie uvedeného. Rovnako si treba dávať pozor na predmety ktoré sa vám môžu dostať do záberu (prsty, popruh, šatka).
Fotenie kompaktom za pomoci displeja
Hoci sa na trh pomaly tlačia kompakty vyššej triedy so sánkami na blesk a výborným elektronickým hľadáčikom, ktorý do nich zapadne, valná väčšina kompaktných prístrojov akýkoľvek hľadáčik postráda. Niet sa však čoho báť, aj pri fotení za pomoci displeja platia rovnaké pravidlá.
Pozícia rúk je rovnaká ako pri fotení cez hľadáčik, sú však mierne vystreté pred vami, aby ste na displej dobre videli. V prípade, že máte pocit nestálosti, alebo sa vám trasú ruky, skúste si lakte opriet o nejaký nehybný objekt.
Vyvarovať by ste sa mali úplne vystretým rukám, prstom zakrývajúcim blesk alebo objektív a opäť zlému držaniu.
Fotografujeme so zrkadlovkou
Pri kompaktných prístrojoch bol hľadáčik vzácny, pri ultrazoomoch už ho nájdete vždy, no stále to nieje ono. Až pri zrkadlovkách sa objavuje naozaj dobrý hľadáčik v rozumnej veľkosti. A tak prečo by ste ho nevyužili naplno? Pomôže vám ako v komponovaní, tak i v stabilite. Samozrejme, existujú zrkadlovky s funkciou Live View, i s výklopnými displejmi pre fotenie v polohách kde sa s hľadáčikom nedostaneme, no často je to práve na úkor stability.
Pri fotení so zrkadlovkou platia tie isté pravidlá, ktoré sme si popísali už pri kompaktných prístrojoch. Pravá ruka na gripe, ukazovák pravej ruky pripravený na spúšti, ľavá ruka podopiera fotoaparát, tentokrát však pod objektívom, pripravená na manuálne ovládanie prstencov zoomu a ostrenia. Lakte čo najbližšie pri sebe, hľadáčik opretý o nadočnicový oblúk. Takéto "zamknutie" vytvára najstabilnejšiu polohu pre fotenie so zrkadlovkou.
Divoké pokusy s držaním prístroja nevedú k ničomu dobrému. Fotograf nemá prístroj dokonale pod kontrolou a nieje pripravený zachytiť mnohokrát rýchlo miznúcu situáciu.
Ešte dôležitejšie je správne držanie pri teleobjektívoch. Sú rozmernejšie a mnohokrát ťažšie ako objektívy so štandartným rozsahom alebo malé objektívy s pevným ohniskom. Je teda oveľa ľahšie stratiť s nimi stabilitu a fotografiu rozmazať.
Fotenie na výšku a batériový grip
Pri fotení často musíte voliť kompozíciu na výšku a tu vzniká problém -ako? Najlepšie riešenie je uchopiť prístroj normálne a potom ho otočiť smerom doľava o 90°. Spúšť tým pádom máte hore a ostatné pravidlá zostanú zachované rovnako ako pri fotení na šírku.
Úplne ideálne riešenie to samozrejme nieje, pretože máte lakte príliš ďaleko odseba.V tomto prípade vám pomôže spomínaný batériový grip. Okrem miesta na barériu totiž obsahuje sekunárnu spúšť a esenciálne ovládacie prvky. Fotoaparát teda môžete držať v najprirodzenejšej polohe a pritom fotíť na výšku s perfektnou stabilitou.
Viac miesta, viac výdrže, viac fotenia
Batériový grip však neslúži iba na lepšie zhotovenie výškovo orientovaných fotografií. Najmä ľudia s väčšími rukami isto ocenia rošírenie primárneho gripu. Už sa nemusíte báť, že sa vám na grip nezmestia všetky prsty, už nemusíte malíčkom voľne mávať vo vzduchu.
Ďalšou nepopierateľnou výhodou väčšiny modelov je miesto pre dve batérie(prípadne jednu objemnejšiu) a s tým spojená väčšia výdrž. Pri niektorých modeloch zrkadloviek dokonca zrýchlenie sériového snímania.
Pozn: Článek vyšel v časopise DIGIfoto